b'\n_START_ARTICLE_\nNata\xc5\xa1a Suki\xc4\x8d\n_START_SECTION_\n\xc5\xbdivljenje\n_START_PARAGRAPH_\nNata\xc5\xa1a Suki\xc4\x8d se je rodila materi Martini Vegan in o\xc4\x8detu Ludviku Suki\xc4\x8du. Prvih pet let svojega \xc5\xbeivljenja je pre\xc5\xbeivela v Murski Soboti. (Nato je do konca gimnazije \xc5\xbeivela na Ko\xc4\x8devarjevi ulici 12 v Mariboru.) Po kon\xc4\x8dani I. gimnaziji Maribor so se s sestro Andrejo in materjo Martino preselile v Ljubljano. \xc5\xa0tudirala je elektrotehniko, diplomirala je leta 1996. Je samozaposlena v kulturi.\n_START_SECTION_\nLezbi\xc4\x8dno - feministi\xc4\x8dni aktivizem\n_START_PARAGRAPH_\nLeta 1987 je sodelovala pri ustanovitvi lezbi\xc4\x8dne skupine LL v okviru feministi\xc4\x8dne skupine LILIT. LL, ki danes velja za najstarej\xc5\xa1o tovrstno organizacijo ne le v Jugoslaviji, temve\xc4\x8d v vsej vzhodni Evropi. Istega je v Mladini izdala prilogo Ljubimo \xc5\xbeenske: Nekaj o ljubezni med \xc5\xbeenskami, ki predstavlja prvi lezbi\xc4\x8dni manifest in medijski coming out. Januarja naslednjega leta se je skupina osamosvojila in ustanovila Lezbi\xc4\x8dno sekcijo LL pri Dru\xc5\xa1tvu \xc5\xa0KUC. Nata\xc5\xa1a Suki\xc4\x8d od takrat deluje kot lezbi\xc4\x8dno-feministi\xc4\x8dna aktivistka v Lezbi\xc4\x8dni sekciji \xc5\xa0KUC LL. _NEWLINE_Leta 1993 je sodelovala pri zasedbi Metelkove, v biv\xc5\xa1i stavbi Lovci so s soaktivistkami kasneje ustanovile prvi lezbi\xc4\x8dni klub v tem prostoru, Monokel. Skupaj s Suzano Tratnik sta leta 1996 izdali L, zbornik o lezbi\xc4\x8dnem gibanju na Slovenskem 1984\xe2\x80\x931995. Kot prva \xc5\xbeenska did\xc5\xbeejske kulture na Slovenskem je od leta 1988 delovala kot rezidentka v klubu K4. _NEWLINE_Je pobudnica ustanovitve lezbi\xc4\x8dne knji\xc5\xbene zbirke Vizibilija pri zalo\xc5\xbebi \xc5\xa0KUC, katere odgovorna urednica je bila med letoma 1998 in 2005. Med letoma 1998 in 2015 je urejala  Lezbomanijo, radijsko oddajo o lezbijkah, gejih in trans ostalih na ljubljanskem Radiu \xc5\xa0tudent. _NEWLINE_Kot promotorka gledali\xc5\xa1\xc4\x8da in vodja projektov kulturne vzgoje in humanistike je delala v Cankarjevem domu, kasneje je bila direktorica Centra za informiranje, sodelovanje in razvoj nevladnih organizacij in generalna sekretarka Zdru\xc5\xbeenja slovenskih ustanov. _NEWLINE_Od leta 2004 s Tatjano Greif izvajata program Upravljanje raznolikost v zaposlovanju, ki je bil kot primer dobre prakse prepoznan s strani Evropske komisije.\n_START_SECTION_\nPoliti\xc4\x8dno delo\n_START_PARAGRAPH_\nNata\xc5\xa1a Suki\xc4\x8d je leta 2014 kot kandidatka Zdru\xc5\xbeene levice nastopila na lokalnih volitvah za \xc5\xbeupanjo Ljubljane. Od leta 2014 deluje kot mestna svetnica Levice.  Leta 2018 je kot kandidatka Levice nastopila na dr\xc5\xbeavnozborskih volitvah in postala poslanka.\n_START_SECTION_\nLiterarno delo\n_START_PARAGRAPH_\nStrokovne tekste, literarna in druga besedila je objavljala v fanzinu Lesbozine, ki ga sta urejali skupaj s Suzano Tratnik, lezbi\xc4\x8dnem biltenu Pandora, Revolver, Lesbo, \xc4\x8casopisu za kritiko znanosti, Literaturi, Apokalipsi idr._NEWLINE_Leta 2008 je pri zbirki Vizibilija iz\xc5\xa1el njen kratkoprozni prvenec Desperadosi in nomadi. Njena druga zbirka kratkih zgodb Otroci no\xc4\x8dnih ro\xc5\xbe je bila nominirana za nagrado fabula. Sledili so romani Molji \xc5\xbeivijo v prahu, Kino, Piknik in Bazen. Piknik je \xc5\xbeanrsko izmuzljivo delo, ki bi ga bilo mogo\xc4\x8de uvrstiti tudi med kratkoprozne zbirke. Romani Kino, Piknik in Bazen so bili nominirani za nagrado kresnik za najbolj\xc5\xa1i roman, Kino in Bazen sta se uvrstila med deseterico, Piknik se je za nagrado potegoval tudi v finalni peterici._NEWLINE_Za pisavo Nata\xc5\xa1e Suki\xc4\x8d je zna\xc4\x8dilna fragmentiranost, protagonistke so ume\xc5\xa1\xc4\x8dene na margino. V tekstih je mogo\xc4\x8de zaslediti aluzije na popkulturo in lezbi\xc4\x8dno kulturno (pred)zgodovino. Gre za izrazito atmosfersko pisavo, za eroti\xc4\x8dno nabito pisavo, ki nemalokrat prestopa meje tega planeta.\n_START_SECTION_\nDramatika\n_START_PARAGRAPH_\nSlepi tir (radijska igra) (2011)'